钦定古今图书集成/明伦汇编/氏族典/第028卷 > 《廖用贤尚友录》 > 种世衡
## 钦定古今图书集成/明伦汇编/氏族典/第028卷 > 《廖用贤尚友录》 > 种世衡

按《宋史种世衡传》：“世衡，字仲平，放之兄子也。少尚气
节，以放荫补将作监主簿，累迁太子中舍。尝知泾阳
县，里胥王知谦奸利，事败，会赦，杖其脊。后通判凤州，
知谦讼冤，世衡坐流窦州，徙汝州，赎为孟州司马。久
之，除卫尉寺丞，历监随州酒，签书同州、鄜州判官事。
西边用兵，世衡建言延安东北有故宽州，请因其废”
垒而兴之，以当寇冲，朝廷命董其役。夏人屡出争，世
衡且战且城之。城成，赐名“青涧城。”迁内殿崇班、知城
事，再迁洛苑副使、知环州，敌不敢近环境。迁东染院
使、环庆路兵马钤辖。范仲淹檄令筑细腰城。世衡时
卧病，即起，将所部甲士昼夜兴筑，城成而卒，赠成州
团练使。世衡在边数年，积谷通货，所至不烦县官益
兵增馈。善抚养士卒，病者遣一子专视其食饮汤剂，
以故得人死力。及卒，羌酋朝夕临者数日。青涧及环
人皆画象祠之。